1. ปัจจัยความเสี่ยง

1.1 ความเสี่ยงด้านการตลาด

ตลาดส่งออกโดยเฉพาะเครื่องใช้บนโต๊ะอาหารที่ผลิตจากพลาสติกประเภทเมลามีนมีการแข่งขันค่อนข้างรุนแรง
โดยเฉพาะคู่แข่งจากประเทศจีน เนื่องจากประเทศจีนมีต้นทุนการผลิตค่อนข้างต่ำ โดยเฉพาะค่าแรง
จึงสามารถตั้งราคาขายได้ต่ำกว่าบริษัทฯ อย่างไรก็ตาม
คุณภาพสินค้าจากประเทศจีนก็ด้อยกว่าคุณภาพสินค้าของบริษัทฯมาก
ตลอดจนการส่งมอบให้ลูกค้าก็มีความไม่แน่นอน ทั้งนี้บริษัทฯได้วางแนวทางรองรับความเสี่ยงดังนี้

1.  จัดหาแหล่งวัตถุดิบที่ราคาถูกลง โดยคงระดับคุณภาพไว้

2.  ปรับปรุงประสิทธิภาพการผลิต ให้มีต้นทุนต่อหน่วยลดลง

3.  ขยายฐานลูกค้าเพิ่มขึ้น โดยขยายตลาดสู่ประเทศต่างๆ ในกลุ่มประเทศยุโรปตะวันออก,
    แอฟริกา และอเมริกาใต้ โดยมีเป้าหมายในการส่งออกไปยังประเทศต่างๆ ทั่วโลกให้ได้ครบ
    100 ประเทศ ภายในปี พ.ศ. 2551 เพิ่มจากปัจจุบันที่ส่งออกไปยังประเทศต่างๆ 60
    ประเทศทั่วโลก

4.  เพิ่มความหลากหลายของสินค้า

5.  การพัฒนารูปทรงผลิตภัณฑ์ให้มีความเหมาะสมต่อการใช้งานที่หลากหลายมากขึ้น
    และการออกแบบลวดลายใหม่ๆ ให้มีความทันสมัยอยู่เสมอ

6.  การขยายฐานการผลิตไปยังประเทศเวียดนาม ซึ่งมีแรงงานจำนวนมากและต้นทุนการผลิตที่ต่ำ

ส่วนตลาดภายในประเทศ ซึ่งมีคู่แข่งในธุรกิจประเภทเดียวกันจำนวนหนึ่ง
บริษัทฯได้รองรับความเสี่ยงด้วยการกระจายช่องทางการจัดจำหน่ายผ่านระบบการขายตรง
(Direct Sales) ผ่านตัวแทนจำหน่ายสินค้า ตลอดจนการติดต่อโดยตรงกับลูกค้า

1.2 ความเสี่ยงด้านราคาวัตถุดิบ

ราคาเม็ดพลาสติกในตลาดโลกมีผลกระทบอย่างมากต่อต้นทุนของสินค้า
เนื่องจากเม็ดพลาสติกเป็นผลพลอยได้จากการกลั่นน้ำมัน ดังนั้น
หากราคาน้ำมันดิบในตลาดโลกมีการปรับราคาสูงขึ้น
ก็จะมีผลทำให้ราคาเม็ดพลาสติกเพิ่มสูงขึ้นเช่นกัน
แม้ว่าบริษัทฯจะซื้อเม็ดพลาสติกส่วนใหญ่จากผู้ผลิตภายในประเทศ
แต่ราคาซื้อขายก็จะอ้างอิงกับราคาในตลาดโลกที่ซื้อขายกันด้วยเงินสกุลเหรียญดอลล่าร์สหรัฐอเมริกา
ดังนั้น ความผันผวนของอัตราแลกเปลี่ยนของค่าเงินบาทกับดอลล่าร์สหรัฐอเมริกา
ก็จะมีผลต่อราคาเม็ดพลาสติกด้วยเช่นกัน นอกจากนี้
ระดับของอุปสงค์และอุปทานของกำลังการผลิตและการบริโภคของผู้ผลิตและผู้ใช้ทั้งตลาดในประเทศและตลาดต่างประเทศ
ก็ยังเป็นปัจจัยสำคัญอีกประการหนึ่งที่มีผลต่อราคาเม็ดพลาสติก
เพราะว่าหากราคาเม็ดพลาสติกในตลาดโลกมีการปรับราคา
ก็จะทำให้ราคาขายในประเทศปรับราคาขึ้นเช่นกัน

ในปีที่ผ่านมาบริษัทฯมีปริมาณการใช้เม็ดพลาสติกคิดเป็นสัดส่วนประมาณร้อยละ 75
ของต้นทุนของผลิตภัณฑ์พลาสติก ซึ่งบริษัทฯได้มีแนวทางรองรับความเสี่ยง ดังนี้

1.  มีการสอบราคาเม็ดพลาสติกจากผู้ขายหลายรายก่อนการสั่งซื้อ
    เพื่อใช้ในการเปรียบเทียบเงื่อนไขที่ดีที่สุด

2.  ติดตามแนวโน้มราคาเม็ดพลาสติกจากผู้ขายภายในประเทศและต่างประเทศ
    ตลอดจนแนวโน้มของราคาน้ำมันดิบ

3.  หากเม็ดพลาสติกมีแนวโน้มขึ้นราคา
    บริษัทฯจะซื้อเม็ดพลาสติกล่วงหน้าในปริมาณที่เพียงพอต่อการใช้ผลิตในระยะเวลาหนึ่ง

4.  กรณีที่ราคาเม็ดพลาสติกในต่างประเทศต่ำกว่าราคาภายในประเทศ
    บริษัทฯจะนำเข้าเม็ดพลาสติกจากต่างประเทศ

5.  การรับจ้างผลิตสินค้าพลาสติกประเภทชิ้นส่วนอุตสาหกรรมนั้น (OEM)
    บริษัทฯมีความเสี่ยงน้อยจากความผันผวนของราคาเม็ดพลาสติก
    เนื่องจากผู้ว่าจ้างจะเป็นผู้รับความเสี่ยงนั้นเอง
    โดยมีการตกลงร่วมกันที่จะปรับราคาสินค้าดังกล่าวตามการเปลี่ยนแปลงของราคาวัตถุดิบ

1.3 ความเสี่ยงด้านการผลิต

บริษัทฯซื้อวัตถุดิบผงเมลามีนเกือบทั้งหมดจากบริษัท ไทย เอ็มเอฟซี จำกัด และบริษัท ไทย เคเค
จำกัด บริษัทฯจึงมีความเสี่ยงจากการพึ่งพิงผู้จำหน่ายวัตถุดิบผงเมลามีนน้อยราย อย่างไรก็ตาม
บริษัทฯได้มีแนวทางรองรับความเสี่ยง ดังนี้

1.  บริษัทฯลงทุนร้อยละ 45 ในบริษัท ไทย เอ็มเอฟซี จำกัด
    ซึ่งเป็นผู้ผลิตผงเมลามีนรายสำคัญให้บริษัทฯ เพื่อให้มั่นใจว่าบริษัทฯมีแหล่งวัตถุดิบผงเมลามีน

2.  บริษัทฯสามารถซื้อผงเมลามีนจากแหล่งอื่นๆ ได้อีก เช่น

  จากแหล่งภายในประเทศ : บริษัท มัตสุชิตะ อีเล็คทริค เวิร์คส์ (อยุธยา) จำกัด

  จากต่างประเทศ : จีน, อิตาลี, ญี่ปุ่น, ไต้หวัน

1.4 ความเสี่ยงด้านการเงิน

1.4.1 ความเสี่ยงจากการผิดข้อกำหนดทางการเงิน

  บริษัทฯต้องปฏิบัติตามข้อกำหนดทางการเงิน
  ซึ่งระบุไว้ในสัญญากู้ยืมเงินระยะยาวระหว่างบริษัทฯกับธนาคารนครหลวงไทย จำกัด (มหาชน)
  และธนาคารกรุงเทพ จำกัด (มหาชน) หากบริษัทฯไม่สามารถปฏิบัติตามข้อกำหนดทางการเงิน
  อาจมีผลให้บริษัทฯตกอยู่ในสถานะการผิดนัดชำระหนี้

แนวทางรองรับความเสี่ยง

  บริษัทฯได้จัดทำประมาณการงบการเงินขึ้นใช้ภายในองค์กร
  เพื่อเป็นเครื่องมือของฝ่ายบริหารในการประมาณการอัตราส่วนทางการเงินต่างๆ
  ที่จะเกิดขึ้นในอนาคต
  ตลอดจนมีการติดตามผลการดำเนินงานที่เกิดขึ้นจริงในแต่ละงวดเพื่อลดโอกาสของการปฏิบัติผิดข้อกำหนดทางการเงิน

1.4.2 ความเสี่ยงจากอัตราดอกเบี้ย

  หลังจากระยะเวลาอัตราดอกเบี้ยคงที่ที่ธนาคารนครหลวงไทย จำกัด (มหาชน)
  และธนาคารกรุงเทพ จำกัด (มหาชน) กำหนดไว้สำหรับวงเงินกู้ยืมระยะยาววงเงิน 2,100
  ล้านบาทได้สิ้นสุดลงเมื่อเดือนกรกฎาคม พ.ศ. 2549
  ทำให้บริษัทฯต้องชำระดอกเบี้ยในอัตราร้อยละ MLR (ถัวเฉลี่ยของธนาคารนครหลวงไทย จำกัด
  (มหาชน) และธนาคารกรุงเทพ จำกัด (มหาชน)) ลบ 1.25 ต่อปี ตั้งแต่เดือนสิงหาคม พ.ศ.
  2549 เป็นต้นมา
  ประกอบกับบริษัทฯได้มีการลงนามในสัญญาเงินกู้เพิ่มเติมร่วมกับธนาคารนครหลวงไทย จำกัด
  (มหาชน) และธนาคารกรุงเทพ จำกัด (มหาชน) เมื่อวันที่ 27 ธันวาคม พ.ศ. 2549
  เพื่อขอรับการสนับสนุนวงเงินกู้ยืมระยะยาวในโครงการเงินทุนหมุนเวียนเพื่อการอนุรักษ์พลังงาน
  โดยวงเงินส่วนหนึ่งที่บริษัทฯได้รับเพิ่มเติมมีเงื่อนไขอัตราดอกเบี้ยร้อยละ MLR ลบ 1 ต่อปี
  ถึงร้อยละ MLR ต่อปี ตลอดระยะเวลาเงินกู้ 7 ปี นอกจากนี้
  วงเงินกู้หมุนเวียนของบริษัทฯก็มีอัตราดอกเบี้ยร้อยละ MOR ต่อปี
  ทำให้บริษัทฯมีความเสี่ยงของการขึ้นลงของอัตราดอกเบี้ยลอยตัว ซึ่งอิงกับอัตรา MLR และ MOR
  ดังกล่าว

แนวทางรองรับความเสี่ยง

  หลังการกู้ยืมเงินระยะยาววงเงิน 2,100 ล้านบาทดังกล่าว
  บริษัทฯได้ผ่อนชำระตามงวดและชำระเงินต้นคืนล่วงหน้าหลายครั้ง
  จึงทำให้ยอดคงค้างของหนี้เงินกู้ระยะยาว ณ วันที่ 31 ธันวาคม พ.ศ. 2549 คงเหลือเพียง
  125 ล้านบาท และจากกำหนดการชำระคืนเงินต้นที่เหลืออยู่
  บริษัทฯจะสามารถชำระคืนเงินต้นที่เหลืออยู่จำนวน 125 ล้านบาท ทั้งหมดได้ภายในเดือนมิถุนายน
  พ.ศ. 2550

  สำหรับวงเงินสินเชื่อระยะยาวและวงเงินสินเชื่อหมุนเวียนส่วนหนึ่งของบริษัทฯที่มีอัตราดอกเบี้ยลอยตัวอิงอัตรา
  MLR และ MOR ตามลำดับนั้น
  ถึงแม้จะไม่ได้มีสัดส่วนจำนวนที่สูงมากจนเป็นสาระสำคัญเมื่อเทียบกับวงเงินสินเชื่อระยะยาวเพื่อการอนุรักษ์พลังงานต้นทุนต่ำในส่วนที่มีเงื่อนไขอัตราดอกเบี้ยคงที่ของบริษัทฯ
  แต่บริษัทฯก็มีแนวทางรองรับเพื่อลดความเสี่ยงจากอัตราดอกเบี้ย
  โดยการพิจารณาชำระคืนเงินต้นก่อนกำหนดเพิ่มเติมตามความเหมาะสม
  หากบริษัทฯมีสภาพคล่องส่วนเกิน
  ตลอดจนจัดหาแหล่งเงินทุนหมุนเวียนเพิ่มเติมนอกเหนือจากแหล่งปัจจุบัน

1.4.3 ความเสี่ยงจากอัตราแลกเปลี่ยนเงินตราต่างประเทศ

  เนื่องจากธุรกิจการส่งออก และการนำเข้าวัตถุดิบ สินค้าสำเร็จรูป
  รวมถึงเครื่องจักรบางชนิดของบริษัทฯ
  มีความเสี่ยงจากการผันผวนของอัตราแลกเปลี่ยนเงินตราต่างประเทศ
  และไม่สามารถประมาณการรายได้และต้นทุนของบริษัทฯได้อย่างแม่นยำ

แนวทางรองรับความเสี่ยง

  บริษัทฯได้ทำสัญญาซื้อขายเงินตราต่างประเทศล่วงหน้าเพื่อป้องกันความเสี่ยงจากการผันผวนของอัตราแลกเปลี่ยนเงินตราต่างประเทศตามความเหมาะสมกับสภาวการณ์ในขณะนั้น
  การทำสัญญาดังกล่าวทำให้บริษัทฯสามารถทราบรายได้และต้นทุนของสินค้าที่แน่นอน
  และการกำหนดกลยุทธ์ต่างๆ ที่เหมาะสมของบริษัทฯได้

1.4.4 ความเสี่ยงด้านการให้สินเชื่อ

  เนื่องจากการขายสินค้าให้กับลูกค้าส่วนใหญ่ของบริษัทฯเป็นการขายเชื่อทั้งลูกค้าภายในและต่างประเทศ
  การจัดจำหน่ายให้กับลูกค้ารายเก่าที่ซื้อขายกับบริษัทฯมานาน และลูกค้ารายใหม่ๆ
  ตามฐานลูกค้าของบริษัทฯที่เพิ่มมากขึ้นเรื่อยๆ รวมถึงระยะเวลาการให้เครดิตแก่ลูกค้าที่ต่างๆ กัน
  ทำให้บริษัทฯมีความเสี่ยงจากการไม่สามารถเรียกเก็บชำระหนี้จากลูกค้าได้

แนวทางรองรับความเสี่ยง

  บริษัทฯได้มีการกำหนดเกณฑ์การจัดระดับความน่าเชื่อถือของลูกค้า
  การหาข้อมูลเพิ่มเติมเกี่ยวกับลูกค้า และการวิเคราะห์ข้อมูลเบื้องต้นก่อนการให้สินเชื่อแก่ลูกค้า
  ทำให้บริษัทฯมีความเสี่ยงจากการให้สินเชื่อแก่ลูกค้าอยู่ในระดับที่เหมาะสม
  อีกทั้งบริษัทฯมีลูกค้าจำนวนมากราย ทำให้ไม่มีการกระจุกตัวของลูกหนี้การค้า
  ด้วยเหตุผลข้างต้นและจากประสบการณ์การเก็บหนี้ในอดีต
  ทำให้ฝ่ายบริหารเชื่อว่าจะไม่มีความเสี่ยงทางด้านการให้สินเชื่อเพิ่มเติมจากจำนวนที่บริษัทฯได้บันทึกไว้เป็นค่าเผื่อหนี้สงสัยจะสูญ

  นอกจากนี้ ในกรณีลูกค้าต่างประเทศ
  ส่วนใหญ่บริษัทฯก็จะกำหนดเงื่อนไขการชำระเงินด้วยเลตเตอร์ออฟเครดิต
  หรือต้องโอนชำระเงินก่อนบางส่วนหรือทั้งหมดสำหรับลูกค้ารายใหม่
  หรือลูกค้าที่บริษัทฯยังไม่มีความแน่ใจในฐานะการเงิน

1.4.5 ความเสี่ยงด้านสภาพคล่อง

  เนื่องจากการดำเนินธุรกิจของบริษัทฯในปัจจุบันจำเป็นต้องมีเงินสดและสภาพคล่องอย่างเพียงพอ
  เพื่อใช้เป็นเงินทุนหมุนเวียนในกิจการ การลงทุนต่างๆ
  รวมถึงการรองรับการขยายกิจการในอนาคต ซึ่งการขาดสภาพคล่องดังกล่าว
  ทำให้บริษัทฯมีความเสี่ยงต่อการสูญเสียโอกาสทางธุรกิจ การแข่งขันในตลาด
  และการดำเนินธุรกิจที่ติดขัดได้

แนวทางรองรับความเสี่ยง

  บริษัทฯได้จัดหาแหล่งเงินทุนหมุนเวียนจากธนาคารนครหลวงไทย จำกัด (มหาชน)
  และธนาคารกรุงเทพ จำกัด (มหาชน) ในวงเงินรวม 400 ล้านบาท
  แบ่งเป็นสินเชื่อประเภทต่างๆ เช่น วงเงินเบิกเกินบัญชี, ตั๋วสัญญาใช้เงิน, L/C, T/R, L/G
  เป็นต้น ซึ่งบริษัทฯพิจารณาเห็นว่ามีความเหมาะสมและเพียงพอต่อการดำเนินธุรกิจของบริษัทฯ
  นอกจากนี้ บริษัทฯยังได้มีแผนการจัดหาแหล่งเงินทุนเพิ่มเติมอยู่ตลอดเวลา
  เพื่อให้บริษัทฯมั่นใจว่าบริษัทฯมีแหล่งวงเงินสินเชื่อที่เพียงพอ ภายใต้เงื่อนไขและต้นทุนที่เหมาะสม

  อนึ่ง บริษัทฯได้มีการจัดทำประมาณการฐานะเงินสด และมีการติดตามอย่างใกล้ชิดสม่ำเสมอ
  เพื่อให้มีความมั่นใจได้ว่า จะไม่ประสบปัญหาสภาพคล่องทางการเงิน

1.5 ความเสี่ยงเกี่ยวกับการไม่สามารถจ่ายเงินปันผล

เนื่องจากนโยบายการจ่ายเงินปันผลของบริษัทฯกำหนดให้บริษัทฯจ่ายเงินปันผลจากเงินกำไรในอัตราไม่น้อยกว่าร้อยละ
50 ของกำไรสุทธิประจำปี และบริษัทฯต้องไม่มีผลขาดทุนสะสมเท่านั้น ดังนั้น
การจ่ายเงินปันผลของบริษัทฯจึงขึ้นอยู่กับผลการดำเนินงานและฐานะการเงินในแต่ละปี

แนวทางรองรับความเสี่ยง

บริษัทฯได้จัดทำแผนการดำเนินงาน และประมาณการทางการเงินไว้ล่วงหน้า
ทำให้บริษัทฯสามารถคาดการณ์ผลการดำเนินงานและฐานะการเงินของบริษัทฯในอนาคตได้
และนำมาปรับทิศทางการดำเนินงานให้สอดคล้องกับสภาวะเศรษฐกิจ ภาวะอุตสาหกรรม
และปัจจัยภายนอกอื่นๆ ทั้งนี้เพื่อลดความเสี่ยงจากการไม่สามารถจ่ายเงินปันผลได้

สำหรับปี พ.ศ. 2549 บริษัทฯได้จ่ายเงินปันผลระหว่างกาลจากผลการดำเนินงานงวดเดือนมกราคม
– มิถุนายน พ.ศ. 2549 ให้แก่ผู้ถือหุ้นในอัตราหุ้นละ 0.30 บาท รวมเป็นจำนวนเงิน
81,297,144 บาท เมื่อวันที่ 8 กันยายน พ.ศ. 2549 ทั้งนี้
บริษัทฯจะสามารถจ่ายเงินปันผลเพิ่มเติมจากผลการดำเนินงานครึ่งปีหลังงวดเดือนกรกฎาคม –
ธันวาคม พ.ศ. 2549 ได้ เมื่อได้รับอนุมัติจากที่ประชุมผู้ถือหุ้นแล้ว

รายงานคณะอนุกรรมการบริหารความเสี่ยง

คณะอนุกรรมการบริหารความเสี่ยง “คณะอนุกรรมการฯ” ได้รับการแต่งตั้งจากคณะกรรมการบริษัท
เพื่อทำหน้าที่ช่วยคณะกรรมการบริษัท
สำหรับการดูแลกระบวนการบริหารความเสี่ยงโดยรวมให้อยู่ในระดับที่เหมาะสม
โดยประกอบด้วยผู้บริหารที่เกี่ยวข้องจำนวนไม่เกิน 7 ท่าน และมีวาระการดำรงตำแหน่งไม่เกิน 2
ปี โดยคณะอนุกรรมการฯชุดปัจจุบัน มีวาระการดำรงตำแหน่งครบในรอบบัญชีปี พ.ศ. 2550

ภารกิจของคณะอนุกรรมการบริหารความเสี่ยง

คณะอนุกรรมการฯได้ดำเนินการกำหนดหลักเกณฑ์และวิธีปฏิบัติในการบริหารความเสี่ยงตามระดับของโอกาสและความเสียหายที่จะเกิดขึ้น
ตามกรอบที่บริษัทที่ปรึกษาธุรกิจ อาร์เธอร์ แอนเดอร์เซ่น จำกัด ได้ประเมินความเสี่ยงขององค์กร
จำนวน 4 องค์ประกอบ (ความเสี่ยงด้านการเงิน ความเสี่ยงด้านการดำเนินงาน
ความเสี่ยงด้านธุรกิจ และความเสี่ยงจากเหตุการณ์ภายนอก) รวมทั้งสิ้น 31 ปัจจัย
พร้อมทั้งจัดลำดับความสำคัญของแต่ละปัจจัยในการดำเนินการ

คณะอนุกรรมการฯได้นำปัจจัยดังกล่าวมากำหนดสาเหตุหรือที่มาของปัจจัยความเสี่ยงนั้นๆ
มาตรการในการจัดการความเสี่ยง และตัวชี้วัดของผลจากการจัดการความเสี่ยง

ปี พ.ศ. 2549

คณะอนุกรรมการฯได้จัดประชุมรวมทั้งสิ้น 17 ครั้ง
โดยมีอัตราการเข้าร่วมประชุมของคณะอนุกรรมการฯสรุปได้ดังนี้

+-------+-----------------+-----------------+---+----------------------+
|       | รายชื่อ           |                 |   | การเข้าร่วมประชุม /     |
|       |                 |                 |   |                      |
|       |                 |                 |   | การประชุมทั้งหมด (ครั้ง)  |
+-------+-----------------+-----------------+---+----------------------+
| 1.    | นายปริญช์         | ผลนิวาศ          |   | 17/17                |
+-------+-----------------+-----------------+---+----------------------+
| 2.    | นายมานิต         | อติวานิชยพงศ์      |   | 17/17                |
+-------+-----------------+-----------------+---+----------------------+
| 3.    | นายอภิสิทธิ์        | ตั้งสาธิต          |   | 15/17                |
+-------+-----------------+-----------------+---+----------------------+
| 4.    | นายภาวัต         | เฉลิมพงศ์         |   | 16/17                |
+-------+-----------------+-----------------+---+----------------------+
| 5.    | นายประมวล       | ภิญโญ *          |   | 5/5                  |
+-------+-----------------+-----------------+---+----------------------+
| 6.    | นางสาวนิตยา      | ประเสริฐนุกูลผล *  |   | 5/5                  |
+-------+-----------------+-----------------+---+----------------------+
| 7.    | นายธนัช          | ศรีปาน           |   | 17/17                |
+-------+-----------------+-----------------+---+----------------------+

( ลำดับที่ 5 และ 6 ได้รับแต่งตั้งในเดือนสิงหาคม พ.ศ. 2549)

ในรอบปี พ.ศ. 2549
คณะอนุกรรมการฯได้ดำเนินการกำหนดหลักเกณฑ์และวิธีปฏิบัติในการบริหารปัจจัยความเสี่ยงตามความสำคัญของแต่ละปัจจัยที่ได้พิจารณาไว้แล้วต่อเนื่องจากผลงานของปีก่อนหน้า
เสร็จสิ้นรวมทั้งสิ้นจำนวน 7 ปัจจัย
ส่งผลให้บริษัทฯมีฐานข้อมูลพร้อมทั้งหลักเกณฑ์และวิธีปฏิบัติในการบริหารความเสี่ยงดังกล่าวได้เป็นอย่างมีประสิทธิภาพระดับหนึ่ง
พร้อมกันนี้คณะอนุกรรมการฯได้ดำเนินการติดตามผลการบริหารความเสี่ยงของปัจจัยบางปัจจัยที่มีการแปรผันตามสภาพการเปลี่ยนแปลงทางธุรกิจและปัจจัยภายนอกที่เกิดขึ้น
เช่น การเปลี่ยนแปลงราคาน้ำมัน ราคาวัตถุดิบ เป็นต้น
ซึ่งมีผลกระทบต่อต้นทุนหลักของการดำเนินงานและผลประกอบการธุรกิจโดยตรง
อันได้แก่ปัจจัยความเสี่ยงเรื่อง Product Pricing Risk
รวมถึงการติดตามปัจจัยความเสี่ยงที่เกี่ยวข้องกับประสิทธิภาพการผลิตของบริษัทฯ ได้แก่เรื่อง
Efficiency Risk

คณะอนุกรรมการฯได้จัดให้มีการประเมินตนเอง (Self Assessment)
ของคณะอนุกรรมการฯทั้งชุด เพื่อระบุปัญหาและสาเหตุของปัญหาในการปฏิบัติงาน
ตลอดจนวิธีการแก้ไข
เพื่อใช้เป็นแนวทางในการปรับปรุงการทำงานของคณะอนุกรรมการฯให้มีประสิทธิภาพยิ่งขึ้น

นอกจากนี้ สิ่งที่คณะอนุกรรมการฯให้ความสำคัญอย่างยิ่งและได้กำหนดไว้ในแผนงานแต่เริ่มต้น คือ
การติดตามการดำเนินการอย่างเคร่งครัดและต่อเนื่องตามหลักเกณฑ์และวิธีปฏิบัติของการบริหารความเสี่ยงตามที่คณะอนุกรรมการฯกำหนดขึ้น
ซึ่งบริษัทฯก็ได้สนับสนุนโดยจัดตั้งหน่วยงานภายในฝ่ายตรวจสอบภายในทำหน้าที่ดังกล่าว
เพื่อให้การบริหารความเสี่ยงของบริษัทฯบรรลุประสิทธิผล ตามที่คณะอนุกรรมการฯได้รับมอบหมายไว้

[]

นายปริญช์ ผลนิวาศ

ประธานคณะอนุกรรมการบริหารความเสี่ยง